Omnibus presentes litteras inspecturis, prior et conventus de Espallo Autissiodorensis diecesis, salutem in Domino. Notum facimus quod cum nobilis vir bone memorie Johannes de Tociaco miles, grangiam suam de Boraz et pertinentias et quedam alia, prout in litteris ipsius super hoc confectis plenius continetur, ob remedium anime sue contulerit in augmentum reddituum ad fundandum aliquam domum religiosam in capella de Plain-Marchis, Autissiodorensis diecesis, ad voluntatem et arbitrium reverendi patris et Domini G. Dei gratia, episcopi Autissiodorensis et venerabilium virorum M. archidiaconi et... prioris Fratrum Predicatorum Autissiodorensium exequutorum dicti nobilis, et dicti exequutores de collegio et conventu nostro fratres elegerint ad fundandum domum religiosam in cappella predicta, et posuerint seu collocaverint in eadem ut ibi perpetuo regularis observantia nostri ordinis observetur: Volumus, concedimus et recognoscimus domum predictam de Plain-Marchis dicto episcopo et ejus successoribus in omnibus subjectam, sicut domus nostra de Espallo et alie religiose domus Autissiodor. diecesis non exempte. Recognoscimus etiam dictum episcopum et successores ipsius habere in dicta domo, in perpetuum, visitationem et correctionem tam in capite quam in membris, et fratres illuc mittere poterimus et mutare pro utilitate dicte domus et religionis honestate. Tamen numerus fratrum sine consensu episcopi non poterit augmentari. Priorem etiam ejusdem domus, si ad hec accedat voluntas et consensus Autissiodorensis episcopi poterimus amovere. Cujus prioris electio ad conventum dicte domus pertinebit, confirmatio vero, institutio ad episcopum pleno jure. In cujus rei testimonium sigillum nostrum presentibus duximus apponendum. Datum die veneris ante Ramos Palmarum, anno Domini M. CC. XLIX.